Det var i januar i år at flere unge kvinner, som leverte telefonene sine inn til reparasjon ved en elektronikkbutikk i Bergen sør, fikk seg en svært ubehagelig overraskelse.

Ifølge politiet gikk en av lederne i butikken inn på telefonene til kvinner han fant attraktive, selv om jobben hans ikke innebar å fikse telefoner. Mannen videresendte nakenbilder og andre lettkledde bilder fra jentenes telefon til sin egen e-post.

– Han har kopiert omtrent 100 bilder av åtte jenter. Vi har fått tak i fem av dem. I tillegg er det tre som vi ikke har klart å spore opp, sier politiadvokat Alexander Gonzalo Sele ved Bergen sør politistasjonsdistrikt.

Glemte å logge seg ut

Nå er den butikkansatte, som er i starten av 20-årene, tiltalt for brudd på straffelovens paragraf 204, som omhandler innbrudd i datasystem. Mannen risikerer bot eller fengsel for å ha skaffet seg tilgang til datasystem eller deler av det med uberettiget fremgangsmåte.

Mannen ble avslørt da han glemte å logge seg ut av e-posten på en av telefonene.

– Da kunden fikk telefonen tilbake fra reparasjon, så hun at noen hadde logget seg inn og videresendt flere bilder fra hennes telefon, forteller Sele.

Erkjente forholdene

Den unge kvinnen reagerte med vantro, og ba sin far om å kontakte butikken. Den aktuelle medarbeideren ble deretter pågrepet av politiet mens han var på jobb.

– Det var ikke vanskelig å spore opp hvem som hadde gjort dette, ettersom vedkommende hadde sendt bildene til en e-postadresse som inneholdt hans eget navn, sier politiadvokaten.

Overfor politiet innrømmet mannen hva han hadde gjort. Han jobber ikke lenger i butikken.

Tårer og sinne

Den yngste kvinnen som ble utsatt for ugjerningen er 19 år gammel.

– Jentene er i sjokk over at noe slikt kunne skje. De har reagert med alt fra tårer til sinne, sier Sele.

De fornærmede har vært bekymret for om deres private bilder er spredt videre på internett. Politiet er imidlertid Ikke kjent med at bildene er distribuert på nett.

– Tiltalte hevder selv at han ikke har distribuert bildene videre. Det har vi heller ikke funnet spor etter, opplyser politiadvokaten.

Lite rettspraksis på området

Politiet ser alvorlig på saken.

– Vi mener det er særdeles straffskjerpende at han har hatt en ledende stilling i butikken, og at dette har skjedd ved brudd på tilliten som kundene hadde til butikken. Når man ber en anerkjent elektronikkbutikk om å fikse elektronisk utstyr, må man anta at de som jobber der ikke bruker innholdet til private formål, sier Sele.

Han er spent på utfallet av saken.

– Det blir mer og mer datakriminalitet, og det er mange som opplever at private bilder blir kopiert. Det finnes imidlertid ikke så mye rettspraksis på dette området, sier politiadvokaten til Fanaposten.

Saken kan gå som en tilståelsesdom fordi siktede har erkjent forholdet og påtalemyndigheten ikke legger ned påstand om ubetinget fengsel over seks måneder. Siktede har dermed ikke krav på en forsvarer. Blir han dømt, vil mannen får en tilståelsesrabatt og noe mildere straff enn dersom saken hadde gått som en full hovedforhandling, opplyser politiadvokaten i Bergen sør.